Det er bare seks uger siden, at hans far tabte kampen til kræft. Alligevel gik 33-årige Jesper Nobert Kristensen søndag formiddag sammen med sin familie fra hus til hus i Svenstrup for at samle ind til fordel for bekæmpelse af kræft. - Vi fik 33 år sammen, men min datter nåede desværre kun at kende sin farfar i syv år, siger Jesper Nobert Kristensen, der havde sin datter med på gaden. Hans far blev bare 65 år gammel, så ved at samle ind til blandt andet forskning, håber han, at andre kan have deres kære i mange år endnu. De fleste er i berøring med kræft På turen rundt i Svenstrup oplevede familien, at flere andre familier har kræft tæt på, og at mange derfor ønskede at bidrage. Og det er ikke så usædvanligt, for langt de fleste danskere er i berøring med kræft. Se indslag som video: To tredjedele af danskerne vil på et tidspunkt være pårørende til en kræftramt, og hver tredje dansker vil selv blive ramt. - Det er meget få af os, der kommer igennem livet uden en eller anden tæt kontakt til kræft enten selv eller gennem dem, vi holder af, og det er også med til at gøre, at nogen lige giver den en ekstra tand, siger administrerende direktør i Kræftens Bekæmpelse, Jesper Fisker. Hos Kræftens Bekæmpelse har de også kunnet mærke, at flere indsamlere og frivillige har personlige oplevelser med kræft. Kræftforskning og hjælp til pårørende Ud over at give håb om, at man i fremtiden vil kunne hjælpe flere, giver indsamlingen også direkte hjælp til de pårørende, for mens 61 procent af pengene går til forskning, går de resterende penge til patienter og pårørende, forebyggelse og administration. Cirka 1300 indsamlere var på landsplan afsted i dag. Heriblandt familien i Svenstrup, som fik en god dag i solskin, hvor de blev mødt af mange smil og gavmildhed. - Det er en god følelse. Samtidig synes jeg også, man bliver mindet om alt det, man lige har været igennem for nylig, men overordnet er det en rigtig god følelse at føle, man bidrager, siger Jesper Nobert Kristensen. Resultatet af hele indsamlingen kender man først om nogle dage, men familien Kristensen fik i alt samlet 1544 kroner ind, og for hele Svenstrup blev det til 33.548 kroner foruden de penge, der er betalt med mobilepay.

Referat:
Omkring 1300 indsamlere var søndag på gaden for Kræftens Bekæmpelse, mange af dem har selv en berøring med kræft.